open-index/open-wikipedia-markdown huggingface dataset:
Ξενοδοχείο Άντλον

To **Ξενοδοχείο «Άντλον»** (γερμ. *Hotel Adlon*) βρίσκεται στην *Πλατεία των Παρισίων* (*Παρίζα Πλατς*, γερμ. *Pariser Platz*) στο νοτιοδυτικό άκρο της ιστορικής λεωφόρου *Ούντερ ντεν Λίντεν* (γερμ. *Unter den Linden*) του Βερολίνου, απέναντι ακριβώς από την Πύλη του Βραδεμβούργου.

## Ιστορία

Το ξενοδοχείο «Άντλον» χτίστηκε από τον Λόρεντς Άντλον (Lorenz Adlon, 1849 – 1921), έμπορο κρασιών, και άνοιξε τις πύλες του στο κοινό το 1907. Κατά το Β΄ Παγκόσμιο Πόλεμο, τη νύκτα της 2ας Μαΐου 1945, το ξενοδοχείο μετατράπηκε σε ερείπια από μεγάλη πυρκαγιά που ξέσπασε στο κελάρι των κρασιών του. Συνέχισε να λειτουργεί, μέχρι που τελικά, το 1984 κατεδαφίστηκε. 

Μετά την επανένωση της Γερμανίας, ένα νέο ξενοδοχείο με το ίδιο όνομα εγκαινιάστηκε στις 23 Αυγούστου 1997. Ο επανασχεδιασμός και η διακόσμηση στο εσωτερικό του ανατέθηκαν στους καλύτερους αρχιτέκτονες και σχεδιαστές, οι οποίοι χρησιμοποίησαν πολυτελή υλικά (μάρμαρο και ξυλεία τροπικών δασών).

Το μοναδικό αυθεντικό στοιχείο που διασώθηκε από το παλαιό ξενοδοχείο είναι μια περίτεχνη κρήνη από μαύρο μάρμαρο, που κοσμεί την κεντρική αίθουσα του νέου ξενοδοχείου.

## Διάσημοι επισκέπτες

Το Ξενοδοχείο «Άντλον» θεωρείται το πιο κοσμικό ξενοδοχείο του Βερολίνου και ένα από τα πιο φημισμένα ξενοδοχεία σε όλη την Ευρώπη. Σ’ αυτό έχουν διαμείνει στη διάρκεια της υπερεκατονταετούς ιστορίας του βασιλείς και προσωπικότητες της πολιτικής, των γραμμάτων και των τεχνών από όλο τον κόσμο.

Πρώτος που επισκέφθηκε το ξενοδοχείο «Άντλον», καλεσμένος του ιδιοκτήτη του Λόρεντς Άντλον, ήταν ο Αυτοκράτορας της Γερμανίας Γουλιέλμος Β΄. Ανάμεσα σ’ άλλους διάσημους επισκέπτες του περιλαμβάνονται: η βασίλισσα Ελισάβετ Β΄ του Ηνωμένου Βασιλείου, οι πρώην πρόεδροι των Η.Π.Α. Φραγκλίνος Ρούσβελτ και Μπιλ Κλίντον, ο πρόεδρος των Η.Π.Α. Μπάρακ Ομπάμα, ο Χέρμπερτ Χούβερ, ο Δαλάι Λάμα, ο Άλμπερτ Αϊνστάιν, ο Κόφι Ανάν κ. ά.

Στις διασημότητες από το χώρο της τέχνης, που έχουν κατά καιρούς διαμείνει στο ξενοδοχείο «Άντλον», είναι, μεταξύ άλλων, ο Ιταλός τενόρος της όπερας Ενρίκο Καρούζο, η Γκρέτα Γκάρμπο, η Μαρλέν Ντίτριχ, η Ζοζεφίν Μπέικερ, ο Τσάρλι Τσάπλιν και στην πιο σύγχρονη εποχή ο Μάικλ Τζάκσον και ο Τομ Κρουζ.

## Πηγές

*  The official website of the Hotel Adlon (www.hotel-adlon.de/en/home)
* «Βερολίνο» (Οδηγοί του Κόσμου), Εκδόσεις ΚΑΘΗΜΕΡΙΝΗ/DORLING KINDERSLEY Ltd, Εκδόσεις Η ΚΑΘΗΜΕΡΙΝΗ (για την ελληνική γλώσσα), Αθήνα, 2000.

Κατηγορία:Ξενοδοχεία
Κατηγορία:Κτίρια και κατασκευές στο Βερολίνο
Δασική Πυρκαγιά στο Όρος Καρμέλ 2010

thumb|300px|Η πυρκαγιά στα πρώτα της στάδια, με κατεύθυνση προς τη Δύση.
thumb|300px|Νυχτερινή φωτογραφία της πυρκαγιάς (2 Δεκεμβρίου 2010).
[thumb|300px|Ελληνική Πολεμική Αεροπορία [Canadair CL-415 (4 Δεκεμβρίου 2010).]]

Η **Δασική Πυρκαγιά στο Όρος Καρμέλ** ήταν μια θανάσιμη δασική πυρκαγιά που ξεκίνησε στο Όρος Καρμέλ στο βόρειο Ισραήλ, λίγο πιο νότια από την πόλη Χάιφα. Η φωτιά ξεκίνησε γύρω στις 11:00 τοπική ώρα στις 2 Δεκεμβρίου 2010, και εξαπλώθηκε ταχύτατα, κατακαίοντας μεγάλο τμήμα του μεσογειακού δάσους που καλύπτει την περιοχή. Η πυρκαγιά στοίχισε τη ζωή σε τουλάχιστον 44 άτομα, αποτελώντας τη φονικότερη στην ιστορία της χώρας. Οι νεκροί ήταν στην πλειοψηφία τους δόκιμοι της Ισραηλινής Υπηρεσίας Φυλακών, καθώς και τρεις ανώτεροι αξιωματικοί της αστυνομίας, ανάμεσά τους και η επικεφαλής της Περιφέρειας της Χάιφα. Περισσότεροι από 17.000 άνθρωποι εγκατέλειψαν τις κατοικίες τους, κυρίως σε παρακείμενα χωριά, ενώ έλαβαν χώρα σημαντικές ζημιές τόσο στο φυσικό περιβάλλον όσο και σε περιουσίες.

Η φωτιά πιθανολογείτο να ξεκίνησε από ανθρώπινη δραστηριότητα κοντά στην πόλη Ισφίγια. Στις 6 Δεκεμβρίου ένας 14χρονος κάτοικος ομολόγησε στην αστυνομία πως ξεκίνησε ακούσια την πυρκαγιά με ένα καρβουνάκι για ναργιλέ. Ωστόσο ο πατέρας του εφήβου υποστήριξε πως υπήρχαν μάρτυρες για την παρουσία του γιου του στο σχολείο την ώρα εκείνη, συνεπώς ήταν εκείνος υπαίτιος της καταστροφής.

Η φωτιά πυροδότησε ένα κύμα εμπρηστικών επιθέσεων σε όλη τη χώρα και τη Δυτική Όχθη. Οι φωτιές αυτές, που αρχικά προκάλεσαν σύγχυση αναφορικά με την πηγή της φωτιάς στο όρος Καρμέλ, σβήστηκαν όλες σε διάστημα λίγων ωρών από την έναρξή τους.

Αξιωματούχοι της κυβέρνησης, ανάμεσα στους οποίους και ο Πρωθυπουργός Μπενιαμίν Νετανιάχου και ο Υπουργός Εξωτερικών Άβιγκντορ Λίμπερμαν, έκαναν έκκληση στο εξωτερικό για βοήθεια στην κατάσβεση της πυρκαγιάς, ενώ οι Ένοπλες Δυνάμεις της χώρας κινητοποίησαν στρατιώτες για τον ίδιο σκοπό. Η πυρκαγιά τέθηκε υπό πλήρη έλεγχο στις 5 Δεκεμβρίου καίγοντας για τέσσερις ημέρες.

## Παραπομπές

## Εξωτερικοί σύνδεσμοι

*«Διεθνής βοήθεια στο Ισραήλ», εφημερίδα «Η Καθημερινή», 4 Δεκεμβρίου 2010.
*«Υπό έλεγχο η φονική πυρκαγιά στο Ισραήλ, ευθύνες στη κυβέρνηση για την Πυροσβεστική», εφημερίδα «Το Βήμα», 5 Δεκεμβρίου 2010.
*«Υπέκυψε στα τραύματά της η διοικητής της αστυνομίας της Χάιφα», εφημερίδα «Πρώτο ΘΕΜΑ», 6 Δεκεμβρίου 2010.

Καρμελ 2010
Δασικη πυρκαγια Καρμελ
Ντούγκι Ότοκ

Το **Ντούγκι Ότοκ** (κροατικά: *Dugi Otok*, μτφ. «Μακρύ Νησί») είναι νησί της Κροατίας στην Αδριατική Θάλασσα. Έχει έκταση 113,3 τ.χλμ. και 1.772 κατοίκους σύμφωνα με την απογραφή του 2001. Πρωτεύουσα του νησιού είναι η πόλη Σάλι. Είναι το έβδομο μεγαλύτερο κροατικό νησί μετά το Κρες, το Κρκ, το Μπρατς, το Χβαρ, το Παγκ και την Κόρτσουλα.

Ο Βυζαντινός αυτοκράτορας Κωνσταντίνος Ζ΄ Πορφυρογέννητος τον 10ο αιώνα το ανέφερε σε έγγραφα με το όνομα Πίζουχ (Pizuh) και αργότερα ονομαζόταν Ίνσουλα Τίλαγκους (Insula Tilagus, από το ελληνικό «πέλαγος»). Τον 15ο αιώνα αναφέρονταν ως Βέλι Ότοκ (Veli Otok).

## Παραπομπές


Ντούγκι Ότοκ
Μλιετ

Το **Μλιετ** (κροατικά: *Mljet*), **Μελίτη** κατά τους αρχαίους Έλληνες, είναι νησί της Κροατίας στην Αδριατική Θάλασσα. Έχει έκταση 98  τ.χλμ. και 1.111 κατοίκους σύμφωνα με την απογραφή του 2001. Πρωτεύουσα του νησιού είναι η πόλη Μπάμπινο Πόλιε με 336 κατοίκους. Είναι το όγδοο μεγαλύτερο κροατικό νησί και ένα μεγάλο μέρος του νησιού, περίπου 54 τ.χλμ., είναι προστατευόμενο εθνικό πάρκο της Κροατίας.

## Ιστορία

Το Μλιετ (Μελίτη) αναφέρεται για πρώτη φορά από τους αρχαίους Έλληνες γεωγράφους, οι οποίοι έγραψαν τα πρώτα κείμενα και έκαναν τις πρώτες περιγραφές. Το νησί περιγράφηκε για πρώτη φορά από τον Σκύλακα τον Καρυανδέα τον 6ο αιώνα π.Χ., ενώ άλλοι προτιμούν το κείμενο του Περίπλου του Ψευδοσκύλακα. Και στα δύο κείμενα ονομάζεται Μελίτη και υποστηρίζεται από τον Απολλώνιο τον Ρόδιο. Ο Αγαθήμερος και ο Πλίνιος ο Πρεσβύτερος αποκαλούν το νησί Μελίτα.

Το νησί αναφέρεται γύρω στο 950 από τον Βυζαντινό Αυτοκράτορα Κωνσταντίνο Ζ' Πορφυρογέννητο στο έργο του "Προς τον ίδιον υιόν Ρωμανόν" ως ένα από τα νησιά που κατείχαν οι οι  σλάβοι Ναρεντίνοι (Παγανοί). Η Μελίτα ήταν συχνά αντικείμενο διαμάχης, για την κατοχή του, μεταξύ των Βυζαντινών και της Ζαχλουμίας. Οι Έλληνες αποκαλούσαν το νησί «Μελίτα» (από το μέλι), το οποίο με τους αιώνες εξελίχθηκε για να γίνει το σλαβικό όνομα Μλιετ (Mljet).

Το Μλιετ έχει θεωρηθεί ως η «Μελίτα» στην οποία ναυάγησε ο Απόστολος Παύλος (Πράξεις των Αποστόλων 27:39–28:11), η άποψη αυτή διατυπώθηκε για πρώτη φορά τον 10ο αιώνα, από τον βυζαντινό αυτοκράτορα Κωνσταντίνο Πορφυρογέννητο. Το ναυάγιο του Αποστόλου Παύλου γενικά τοποθετείται στο Μεσογειακό νησί της Μάλτας. Το Μλιετ και η Μάλτα είχαν το ίδιο όνομα (Μελίτη) στις ελληνικές και ρωμαϊκές πηγές. Λιμάνι με το όνομα του Αποστόλου Παύλου υπάρχει και στα δύο νησιά.

## Παραπομπές


Μλιετ
Κατηγορία:Εθνικά πάρκα της Κροατίας
Πρόγραμμα ανταλλαγής αμέσων μηνυμάτων

**Πρόγραμμα ανταλλαγής μηνυμάτων** (αγγλ. *Instant Messaging*) αποκαλείται το πρόγραμμα με το οποίο μπορούμε να επικοινωνήσουμε άμεσα, δηλαδή χωρίς να περιμένουμε για πολλή ώρα για να φτάσει το μήνυμα στον παραλήπτη. Διάσημα προγράμματα IM είναι το Windows Live Messenger, το Facebook Messenger, το Viber, το Telegram, το WhatsApp μεταξύ άλλων.

Κατηγορία:Instant messengers
Κατηγορία:Πολιτισμός του Διαδικτύου
Νινζούτσου

Το **Νινζούτσου** (ή και **νιντζίτσου**) ή **Νινπό** () αναφέρεται ως πολεμική τέχνη. Σε αυτήν την μορφή ιαπωνικής πολεμικής τέχνης το μυστικό είναι η στρατηγική, οι τακτικές που πρέπει να μάθει ασκούμενος και η ασυμβίβαστη μέθοδος στην οποία εξασκούνταν οι *shinobi* , γνωστοί και ως **[[ninja]]**. Αρχικά μάλιστα εξασκούνταν κρυφά αφού κανείς, εκτός απ’ τους νίντζα, δεν γνώριζε για την ανάπτυξη αυτής της τέχνης. 
## Φιλοσοφία
Το ninjutsu ,ηλικίας 800 ετών, στηρίζει την ερμηνεία του στα ιδεογράμματα που έχουν χρησιμοποιήσει οι Ιάπωνες. Το nin (忍?) αποτελείται από δύο γράμματα. **ha** (刃?) που σημαίνει η άκρη του σπαθιού ενώ το **kokoro** (心?) σημαίνει καρδιά ή ψυχή. Μαζί και τα δύο ερμηνεύονται ως μυστικότητα, υπομονή, ενθάρρυνση. **Jutsu** (術?) σημαίνει τέχνη ή τεχνική. Ο θρύλος θέλει το ninjutsu ν΄ αναπτύσσεται από τους νίντζα σε μια προσπάθεια να επιβιώσουν τις δύσκολες εποχές των πολιτικών αναταραχών στην Ιαπωνία. Τότε που οι σαμουράι θεωρούνταν επίγειοι Θεοί. Έτσι οι μέθοδοι που τελειοποίησαν οι «πατέρες» της τέχνης, οι οποίοι μάλιστα φρόντιζαν να εξωθούν τους εαυτούς τους στα άκρα, είναι συγκέντρωση πληροφοριών και τεχνικές αποφυγής εντοπισμού, μεταμφίεση, απόδραση, κρυφτό, παρασκευή εκρηκτικών και δηλητήριου καθώς και τοξοβολία.
## Ιστορία
Ο θρύλος θέλει το ninjutsu ν΄ αναπτύσσεται από τους νίντζα σε μια προσπάθεια να επιβιώσουν τις δύσκολες εποχές των πολιτικών αναταραχών στην Ιαπωνία. Τότε που οι σαμουράι θεωρούνταν επίγειοι Θεοί. Έτσι οι μέθοδοι που τελειοποίησαν οι «πατέρες» της τέχνης, οι οποίοι μάλιστα φρόντιζαν να εξωθούν τους εαυτούς τους στα άκρα, είναι συγκέντρωση πληροφοριών και τεχνικές αποφυγής εντοπισμού, μεταμφίεση, απόδραση, κρυφτό, παρασκευή εκρηκτικών και δηλητήριου καθώς και τοξοβολία.

## 18 τομείς εκπαίδευσης
Στη συγκεκριμένη τέχνη 18 ικανότητες, 18 τομείς εκπαίδευσης αποτελούν τον οδηγό των αρχών πάνω στις οποίες βασίζεται η επιτυχία. 

Seishin-teki kyōkō (πνευματική λεπτότητα, ευγένεια)
 
Taijutsu (άοπλη μορφή μάχης)
 
Kenjutsu (μάχη μεσπαθί) 

Bōjutsu (μάχη με ραβδί) 

Shurikenjutsu (εκτόξευση αστεριών) 

Sōjutsu ( μάχη με λόγχη) 

Naginatajutsu ( μάχη με naginata, ειδικό ξίφος) 

Kusarigamajutsu (μάχη με kusarigama) 

Kayakujutsu ( εκρηκτικά)
 
Hensōjutsu (μεταμφίεση) 

Shinobi-iri (μέθοδοι αθόρυβων εισβολών) 

Bajutsu ( ιππευτική δεινότητα) 

Sui-ren (εκπαίδευση στο νερό)
 
Bōryaku (μέθοδοι τακτικής) 

Chōhō () 

Intonjutsu (τεχνικές απόδρασης) 

Tenmon (μετεωρολογία) 

Chi-mon (γεωγραφία) 

Για να καταφέρει όμως κάποιος να διακριθεί σε όλ’ αυτά ήταν σημαντικό η εκπαίδευση να ξεκινά σχεδόν ταυτόχρονα με τα πρώτα του βήματα. Από μωρό δηλαδή. Μέσα από παιχνίδια που σχεδιάστηκαν ειδικά γι αυτό το σκοπό, τα παιδιά απ’ τα πρώτα κιόλας χρόνια της ζωής τους, μάθαιναν άοπλη μάχη, ξιφασκία, καμουφλάζ, αποδράσεις και άλλα.

## Το Νιντζουτσου σήμερα
Στις μέρες μας υπάρχουν αρκετές σχολές ninjutsu. Η Neoninja για παράδειγμα, είναι ένας όρος που αναφέρεται στις μοντέρνες σχολές που ισχυρίζονται ότι διδάσκουν στοιχεία ίδια με αυτά που δίδασκαν και οι νίντζα της Ιαπωνίας και σε όλο τον κόσμο.

## Εξωτερικοί σύνδεσμοι
* 

κατασκοπεία
Κατηγορία:Ιαπωνικές πολεμικές τέχνες
Βραχμαπούτρας

Ο **Βραχμαπούτρα** ή Τσανγκπό-Βραχμαπούτρα είναι ποταμός της Νότιας Ασίας, που διαρρέει την Κίνα, την Ινδία και το Μπανγκλαντές.  

Πηγάζει από το νοτιοδυτικό Θιβέτ, σε υψόμετρο περίπου 6.000 μέτρων, και με το όνομα Γιαρλούνγκ Τσανγκπό διαρρέει το νότιο Θιβέτ. Στη συνέχεια, μέσα από φαράγγια, περνά στην περιοχή Αρουνάτσαλ Πραντές της Ινδίας, όπου είναι γνωστός ως Ντιχάνγκ. Έπειτα διαρέει μέσω της κοιλάδας του Άσαμ, όπου είναι γνωστός ως Βραχμαπούτρα, προς το Μπανγκλαντές (όπου ονομάζεται Τζαμούνα). Στο Μπανγκλαντές συνδέεται με τον Γάγγη στην περιοχή του Δέλτα του Γάγγη και τέλος εκβάλλει στον Κόλπο της Βεγγάλης. 

Ο Βραχμαπούτρας έχει μήκος 2.896 χιλιόμετρα και στο μεγαλύτερο μέρος του είναι πλωτός. Κατά τη διάρκεια της άνοιξης σημειώνονται  100.000 κυβικά μέτρα ανά δευτερόλεπτο. Το μέσο βάθος του ποταμού είναι 124 πόδια (38 μέτρα) και το μέγιστο βάθος είναι 380 πόδια (120 μ).

Το νότιο τμήμα του Βραχμαπούτρα θεωρείται ιερό από τους Ινδουιστές. Το όνομα του ποταμού στα Σανσκριτικά σημαίνει "ο γιος του Βράχμα".

## Παραπομπές


## Εξωτερικοί σύνδεσμοι
* 
* 

Κατηγορία:Γεωγραφία του Θιβέτ
Κατηγορία:Ποταμοί της Κίνας
Κατηγορία:Ποταμοί της Ινδίας
Κατηγορία:Ποταμοί του Μπανγκλαντές
Κατηγορία:Διεθνείς ποταμοί της Ασίας
Σόλε αλ Πάντεον

Το **Ξενοδοχείο «Σόλε αλ Πάντεον»** (ιταλικά: *Sole al Pantheon*) βρίσκεται στην Πιάτσα ντελά Ροτόντα (Piazza della Rotonda) της Ρώμης, απέναντι ακριβώς από το Πάνθεον. Στεγάζεται σε ένα μέγαρο του 15ου αιώνα και είναι το αρχαιότερο σε λειτουργία μέχρι σήμερα ξενοδοχείο της Ρώμης, χρονολογούμενο από το 1476.

Το ξενοδοχείο έχει πρόσφατα ανακαινιστεί και τα δωμάτιά του έχουν ζωγραφισμένες οροφές, που είναι επενδυμένες με ξύλο.

Στη διάρκεια της πολύχρονης ιστορία του, διασημότητες από το χώρο της πολιτικής, της λογοτεχνίας και των τεχνών έχουν διαμείνει κατά καιρούς στο Σόλε αλ Πάντεον.
 
Ο κατάλογος των διάσημων επισκεπτών του ξενοδοχείου περιλαμβάνει τον αναγεννησιακό Ιταλό συγγραφέα Λουντοβίκο Αριόστο (1474 – 1533), που έχει γράψει τον «Μαινόμενο Ορλάνδο», ως τον Ζαν Πολ Σαρτρ και τη Σιμόν ντε Μποβουάρ.

## Πηγές
* «Ρώμη» (Οδηγοί του Κόσμου), Εκδόσεις ΚΑΘΗΜΕΡΙΝΗ/DORLING KINDERSLEY Ltd, Εκδόσεις ΚΑΘΗΜΕΡΙΝΗ (για την ελληνική γλώσσα), Αθήνα, 1998.

Κατηγορία:Ξενοδοχεία
Κατηγορία:Κτίρια και κατασκευές στη Ρώμη
Σιμιίδες

**Σιμιΐδες** (ανθυποτάξη **Σιμιόμορφα**, *Simiiformes*) ονομάζονται τα «ανώτερα πρωτεύοντα», δηλαδή οι Κατάρρινοι (κερκοπιθηκοειδή (μαϊμούδες Παλαιού Κόσμου) οι πίθηκοι, και οι Πλατύρρινοι (μαϊμούδες Νέου Κόσμου). Οι Σιμιίδες είναι μεγαλύτεροι από τους προσιμιίδες (ή «κατώτερα πρωτεύοντα»).

## Ταξινομία και εξέλιξη
Οι σιμιίδες διαιρούνται σε τρεις ομάδες. Η μικροτάξη Πλατύρρινοι (μαϊμούδες Νέου Κόσμου) εξελίχτηκε 40 εκατομμύρια χρόνια πριν, αφήνοντας την υπόταξη Κατάρρινοι να κατοικεί στον Παλαιό Κόσμο. Αυτή η ομάδα διαιρέθηκε περίπου 25 εκατομμύρια χρόνια πριν στα κερκοπιθηκοειδή (μαϊμούδες Παλαιού Κόσμου) και τους πιθήκους. Οι μαϊμούδες είναι παραφυλετική ομάδα (δηλαδή δεν αποτελούν μία συνεκτική ομάδα). Παλαιότερες ταξινομήσεις διαιρούσαν τα πρωτεύοντα σε δύο ομάδες: τους «Προσίμιους» (*Prosimii*) (στρεψίρρινοι και τάρσιοι) και τα «**Ανθρωποειδή**» (*Anthropoidea*) (ο όρος δεν πρέπει να συγχέεται με την υπεροικογένεια Ανθρωποειδή, που είναι η απόδοση του όρου *Hominidea* στα ελληνικά).

Η λίστα που ακολουθεί περιλαμβάνει πολλές οικογένειες σιμιίδων, και τη θέση τους στην τάξη Πρωτεύοντα:

* Τάξη Πρωτεύοντα
** Υποτάξη Στρεψίρρινοι: όλες οι προσιμιίδες εκτός από τους τάρσιους
** Υποτάξη Απλόρρινοι: τάρσιοι, μαϊμούδες και πίθηκοι
*** Ανθυποτάξη Ταρσιόμορφα
*** Ανθυποτάξη **Σιμιόμορφα**: **σιμιΐδες**
**** Μικροτάξη Πλατύρρινοι: μαϊμούδες Νέου Κόσμου
***** Οικογένεια Καλλιτριχίδες: μαρμοζέτες και ταμαρίνοι
***** Οικογένεια Κηβίδες: καπουτσίνοι και μαϊμούδες-σκίουροι 
***** Οικογένεια Αοτίδες: νυχτερινές μαϊμούδες κ.α 
***** Οικογένεια Πιθηκιίδες: τίτις, σάκις κ.α 
***** Οικογένεια Ατελίδες: τριχωτές μαϊμούδες κ.α 
**** Μικροτάξη Κατάρρινοι
***** Υπεροικογένεια Κερκοπιθηκοειδή
****** Οικογένεια Κερκοπιθηκίδες: μαϊμούδες Παλαιού Κόσμου
***** Υπεροικογένεια Ανθρωποειδή: πίθηκοι
****** Οικογένεια Υλοβατίδες: γίββωνες («μικροί πίθηκοι») 
****** Οικογένεια Ανθρωπίδες: «μεγάλοι πίθηκοι» (συγκαταλέγονται και οι άνθρωποι)

## Παραπομπές



Κατηγορία:Απλόρρινοι
Παγκόσμιο Κύπελλο Ποδοσφαίρου Ενόπλων 1952

Το **7ο [[Παγκόσμιο Κύπελλο Ποδοσφαίρου Ενόπλων]] (ΣΙΣΜ)** (τελική φάση) διεξήχθη στην Αθήνα, στο Γήπεδο Λεωφόρου Αλεξάνδρας, από 16 ως 25 Μαρτίου 1952. Νικήτρια αναδείχθηκε η Εθνική Ενόπλων της Ελλάδας.

## Χώρες που μετείχαν

Στην τελική φάση μετείχαν τέσσερις χώρες, οι οποίες εκτός της διοργανώτριας Ελλάδας προκρίθηκαν από προκριματικούς ομίλους ως εξής:

* **1ος όμιλος**: **[[Τουρκία]]**, απέκλεισε: Λουξεμβούργο και Δανία.
* **2ος όμιλος**: **[[Βέλγιο]]**, απέκλεισε: Γαλλία και Ιταλία.
* **3ος όμιλος**: **[[Ολλανδία]]**, απέκλεισε χωρίς αγώνες: Αίγυπτο και Αργεντινή, οι οποίες αποχώρησαν από τη διοργάνωση. 
* **Διοργανώτρια**: **[[Ελλάδα]]**. 

## Σύστημα διεξαγωγής

Διεξήχθησαν δυο ημιτελικοί. Οι νικητές έπαιξαν στον τελικό και οι ηττημένοι για την 3η θέση. Σε περίπτωση ισοπαλίας ακολουθούσε παράταση 30΄ και σε νέα ισοπαλία προκρινόταν η ομάδα που είχε κερδίσει τα περισσότερα κόρνερ, ένας κανονισμός που εφάρμοζε παραδοσιακά το ΣΙΣΜ, θεωρώντας πως έτσι προκρίνεται η πιο επιθετική ομάδα. 

## Ημιτελικοί

***Ελλάδα** - Ολλανδία: 6-1 
***Βέλγιο** - Τουρκία: 4-2

## Μικρός τελικός

***Ολλανδία** - Τουρκία: 1-0

## Τελικός
*'''ΑΘΗΝΑ''': Γήπεδο Λεωφόρου Αλεξάνδρας, 25 Μαρτίου 1952.

***[[Ελλάδα|ΕΛΛΑΔΑ]]** - Βέλγιο: 3-2 (παράταση, κανονικός αγώνας: 2-2).
***Διαιτητής**: Μπόγκορστ (Ολλανδία)
***Γκολ**: Βούτερς 2΄, Στρέτμαν 15΄ (πέναλτι), Ιωάννου 34΄, 83΄, Κανάκης 98΄ (πέναλτι).

***Σχόλια**: Το πέναλτι του Στρέτμαν στο 15΄ εκτελέστηκε άουτ, αλλά ο διαιτητής διέταξε επανάληψη, διότι την ώρα που ο Βέλγος παίκτης ετοιμαζόταν να σουτάρει, ο Μπέμπης είχε χτυπήσει την μπάλα με μια πέτρα! Με την ισοφάριση σε 2-2 στο 83΄ μπήκαν πολλοί φίλαθλοι στον αγωνιστικό χώρο και ο αγώνας διακόπηκε για πέντε λεπτά. Από τους εφορμήσαντες φιλάθλους τραυματίστηκε ο Βέλγος Στρέτμαν, ο οποίος τελικά συνέχισε. Με τη λήξη της κανονικής διάρκειας του αγώνα ο Ολλανδός διαιτητής δεν θέλησε να συνεχίσει, προφασιζόμενος ότι οι Έλληνες έπαζαν σκληρά και χτυπούσαν τους αντιπάλους. Τελικά, ο αγώνας συνεχίστηκε έπειτα από παρέμβαση του αρχηγού της αποστολής της βελγικής ομάδας. Οι Βέλγοι ξεκίνησαν την παράταση με τρεις τραυματισμένους παίκτες, οι οποίοι σταδιακά αποχώρησαν. Στο ξεκίνημα της παράτασης αποχώρησε ο ντε Κρουφ και έμειναν με δέκα παίκτες, στο 99΄ έφυγε ο ντε Κοστέρ και έμειναν εννέα και από το 105΄ έπαιζαν με οκτώ, μετά την αποχώρηση του Βερμέρ.   

### Σύνθεση νικήτριας

****

**Προπονητής**: Κώστας Νεγρεπόντης 

**Σύνθεση τελικού**: Γιούργος, Ρωσσίδης, Γούλιος, Ιωάννου, Μουρατίδης, Πούλης, Χατζηνικολάου (38΄ Λ. Πετρόπουλος), Κανάκης, Ι. Παπαντωνίου, Μπέμπης, Σεραφείδης.

**Αναπληρωματικοί**: Νεμπίδης, Μυλωνόπουλος, Εμμανουηλίδης.

## Τελική κατάταξη

## Πηγές

*εφ. Αθλητική Ηχώ, 8/3/1952 ως εφ. Αθλητική Ηχώ, 26/3/1952
*RSSSF Αθλητικά αρχεία

Κατηγορία:Παγκόσμιο Κύπελλο Ποδοσφαίρου Ενόπλων
Κατηγορία:Ποδόσφαιρο το 1952
Κώστας Σπανίδης

Ο **Κώστας Σπανίδης** (1959-2010) ήταν Έλληνας αθλητής, προπονητής και εθνικός προπονητής της ομοσπονδίας στίβου (Σ.Ε.Γ.Α.Σ).

## Βιογραφία
Γεννήθηκε στις 22 Μαρτίου του 1959 στην Καβάλα. Ήταν απόφοιτος της Γυμναστικής Ακαδημίας Ε.Α.Σ.Α (Εθνική Ακαδημία Σωματικής Αγωγής), μετέπειτα Τ.Ε.Φ.Α.Α, με βαθμό πτυχίου "Άριστα".

Ο Κώστας Σπανίδης υπήρξε πρωταθλητής στο αγώνισμα της δισκοβολίας με αρκετές διακρίσεις στην κατηγορία των εφήβων και των ανδρών, ενώ παράλληλα διετέλεσε επί χρόνια στέλεχος της εθνικής ομάδας στίβου. Ξεκίνησε τον αθλητισμό σε νεαρή ηλικία στην Καβάλα ως αθλητής του Ο.Κ.Α. Καβάλας και κατάφερε σε σύντομο χρονικό διάστημα να σημειώσει αξιόλογες επιδόσεις. Το ατομικό του ρεκόρ ήταν 60.00μ από το 1984 και ακόμα και σήμερα αποτελεί μια από τις καλύτερες επιδόσεις που έχουν σημειωθεί στην Ελλάδα. Ωστόσο αλλεπάλληλοι τραυματισμοί του στέρησαν την δυνατότητα να φτάσει σε υψηλότερο επίπεδο και τον ανάγκασαν να σταματήσει πρόωρα την καριέρα του το 1987 σε ηλικία 28 ετών.

Η αγάπη του όμως για τον αθλητισμό και την δισκοβολία ειδικότερα τον οδήγησαν σύντομα στα μονοπάτια της προπονητικής, έχοντας ως πρώτη αθλήτρια την μετέπειτα γυναίκα του, Γεωργία Γιαννακίδου. Αρχικά ως προπονητής στον Α.Σ Άρης και μετέπειτα ως ομοσπονδιακός προπονητής καθοδήγησε και ανέδειξε πολλούς και γνωστούς Έλληνες πρωταθλητές (Τσεντεμείδου, Ουζούνη, Πανάβογλου, Βόγγολη, Τίγκας, Μπαχαρίδης, Αραμπατζής κ.ά.), ενώ παράλληλα ανέδειξε την Ολυμπιονίκη Αναστασία Κελεσίδου, την οποία οδήγησε στην κατάκτηση 2 Ολυμπιακών (2000, 2004) και 3 Παγκοσμίων μεταλλίων (1999, 2001, 2003). Το έργο του και η διαχρονική του παρουσία στο χώρο του στίβου αποτέλεσαν οδηγό για πολλούς νέους αθλητές και προπονητές και γι' αυτό το λόγο καλούνταν συχνά σε σεμινάρια, προκειμένου να μεταλαμπαδεύσει τις γνώσεις και τις εμπειρίες του.

Μετά το πέρας της Ολυμπιάδας του 2004 στην Αθήνα, αποφασίζει την αποχώρηση του από την προπονητική και αναλαμβάνει επικεφαλής εθνικός προπονητής του ΣΕΓΑΣ. Στην θέση αυτή παραμένει ως τις 6 Οκτωβρίου του 2008, όταν και ανακοινώνει την αποχώρηση του για προσωπικούς λόγους, αλλά επιστρέφει πάλι στην ίδια θέση, ένα χρόνο αργότερα τον Οκτώβριο του 2009. Κατά τη διάρκεια των δυο θητειών του στην Ομοσπονδία εφαρμόζει καινοτόμες ιδέες που συμβάλλουν στην αποτελεσματικότερη λειτουργία της στην κρίσιμη μεταολυμπιακή εποχή.

Στις 6 Σεπτεμβρίου 2010 οδηγώντας σε δρόμο της Θεσσαλονίκης αφήνει την τελευταία του πνοή σε ηλικία μόλις 51 ετών, προδομένος από την καρδιά του.

## Πηγές
* https://web.archive.org/web/20101011182941/http://www.makthes.gr/news/sports/60646
* http://segas.gr/SEGAS/NewPage.aspx?pagenb=71473
* http://segas.gr/SEGAS/NewPage.aspx?pagenb=71470

Κατηγορία:Έλληνες αθλητές της δισκοβολίας
Γιώργος Ζορμπάς

Ο **Γιώργος Ζορμπάς** είναι Έλληνας δικαστικός, επίτιμος αντεισαγγελέας του Αρείου Πάγου.

## Βιογραφικό
Γεννήθηκε στην Πάτρα το 1937. Σπούδασε στην Νομική Σχολή του στο Πανεπιστημίου Αθηνών. Είναι νυμφευμένος με την Χαρίκλεια Οικονόµου και έχουν 2 κόρες.

Διατέλεσε:

* αντεισαγγελέας Πρωτοδικών στην Θεσσαλονίκη και στην Αθήνα (1969-76)
* εισαγγελέας Πρωτοδικών στο Ηράκλειο (1977-83)
* αντεισαγγελέας Εφετών στην Αθήνα (1985-95)
* εισαγγελέας Εφετών στα Ιωάννινα (1996-97)
* εισαγγελέας Εφετών στην Αθήνα (1997-2001)
* αντεισαγγελέας Αρείου Πάγου (2001-04)

Παράλληλα έχει διδάξει στη Σχολή Δοκίµων Υπαστυνόµων της Ελληνικής Αστυνοµικής Ακαδηµίας, ενώ διετέλεσε και εποπτεύων εισαγγελέας στην Διεύθυνση Εσωτερικών Υποθέσεων της Ελληνικής Αστυνοµίας.

Το 1993, ως αντεισαγγελέας Εφετών, χειρίστηκε την πολύκροτη υπόθεση του σκανδάλου των υποκλοπών, μετά τις καταγγελίες του υπαλλήλου του ΟΤΕ Χρήστου Μαυρίκη για δημιουργία και δράση παρακρατικού κυκλώματος παράνομης παρακολούθησης τηλεφώνων πολιτικών, δικαστικών, δημοσιογράφων και επιχειρηματιών με εγκέφαλο τον πρωθυπουργό Κωνσταντίνο Μητσοτάκη και συντονιστή τον απόστρατο στρατηγό (και στενό συνεργάτη του Μητσοτάκη) Νικόλαο Γρυλλάκη. Ο Ζορμπάς εισηγήθηκε την παραπομπή σε δίκη για κακουργήματα 32 στελεχών της ΝΔ, με προεξάρχοντα τον στρατηγό Γρυλλάκη, ενώ το πόρισμά του αποτέλεσε την βάση για την παραπομπή στο Ανώτατο Ειδικό Δικαστήριο του Κ. Μητσοτάκη από την κυβερνητική πλειοψηφία του ΠΑΣΟΚ.

Το 2004 διορίστηκε Γενικός Γραμματέας Οικονοµικού Σχεδιασµού και Αµυντικών Επενδύσεων (ΓΓΟΣΑΕ) στο Υπουργείο Εθνικής Άµυνας.

Υπήρξε επικεφαλής της Αρχής για το «ξέπλυμα μαύρου χρήματος» από το 2006 μέχρι την κατάργησή της το 2008. Από τη θέση αυτή διερεύνησε διάφορες πολύκροτες υποθέσεις, όπως το σκάνδαλο Siemens αλλά και το σκάνδαλο των δομημένων ομολόγων.

Από το 2009 είναι πρόεδρος της ειδικής νομοπαρασκευαστικής επιτροπής για τη συγκρότηση Ενιαίου Σώματος Επιθεωρητών - Ελεγκτών Δημόσιας Διοίκησης.

## Παραπομπές


## Πηγές
* Περιοδικό ''Στρατηγική'', Φεβρουάριος 2006

Κατηγορία:Έλληνες δικαστικοί
USS Ranger (CV-61)

Με το όνομα *Ρέιντζερ* φέρονται ένα παλαιότερο και ένα σύγχρονο αεροπλανοφόρο.

Το σύγχρονο αεροπλανοφόρο **Ρέιντζερ** (= Καταδρομέας), (USS RANGER CV-61) είναι το τρίτο που ναυπηγήθηκε αμέσως μετά τον Β' Παγκόσμιο Πόλεμο για λογαριασμό του αμερικανικού Πολεμικού Ναυτικού και ανήκει στη Κλάση Φόρεσταλ.

Τη ναυπήγησή του ανέλαβαν τα ναυπηγεία Newport News Shipbuilding Co στη Βιρτζίνια που ναυπήγησαν και το πρώτο της ίδιας κλάσης. Η ναυπήγησή του ξεκίνησε στις 2 Αυγούστου του 1954 (ημερομηνία που τέθηκε η τρόπιδα), καθελκύστηκε στις 29 Σεπτεμβρίου του 1956 και εντάχθηκε στη δύναμη του αμερικανικού ναυτικού στις 10 Αυγούστου του 1957.

## Τεχνικά χαρακτηριστικά
*Εκτόπισμα 81.000 τόνοι με πλήρες φόρτο
*Mήκος (ολικό) 1046 πόδια ή 319 μέτρα
*Πλάτος (μέγιστο) 130 πόδια ή 40 μέτρα.
*Βύθισμα 37 πόδια ή 11,3 μέτρα
***Καταπέλτες** 4
***Αεροσκάφη** μεταφερόμενα, περίπου, 70
*Οπλισμός 3 των 20&nbsp;mm πυροβόλα συνδεδεμένα με σύστημα "Φάλαγξ" και 4 των 40&nbsp;mm για χαιρετισμούς.
*Πύραυλοι 2 εκτοξευτές  πυραύλων ΕΠ/ΑΕ - ΕΠ/ΕΠ τύπου Σπάροου.
*Πρόωση 4 συνδεδεμένες τουρμπίνες τύπου Γουενστινχάουζ, σε 4 άξονες που καταλήγουν σε 4 έλικες.
*Ταχύτητα (επιχειρησιακή) 34 κόμβοι.
*Χωρητικότητα δεξαμενών πετρελαίου 7.800 τόνοι.
*Πλήρωμα 2790,  (εκ των οποίων 145 αξιωματικοί και περίπου 2645 υπαξιωματικοί και ναύτες) και 3390 επιπρόσθετο προσωπικό, ιπτάμενο, μηχανικό και τεχνικό, της αεροναυτικής δύναμης που μεταφέρει συμποσούμενοι συνολικά σε 6180 άτομα.

Σημείωση: Το κόστος κατασκευής και του αρχικού εξοπλισμού του (εκτός των αεροσκαφών) έφθασε τα 182 εκατομμύρια δολάρια.

## Δράση
Το αεροπλανοφόρο Καταδρομέας εντάχθηκε στον 7ο Αμερικανικό στόλο, έλαβε μέρος στον Πόλεμο του Βιετνάμ και στο Πόλεμου του Κόλπου, στην επιχείρηση καταιγίδα της ερήμου.

## Παροπλισμός
Στις 10 Ιουλίου 1993 αποσύρθηκε από την ενεργό υπηρεσία και έκτοτε παραμένει παροπλισμένο, στο Μπρήμερτον, σε αναμονή διάθεσης, μετατροπής σε μουσείο.

## Πηγές
 
**Jane's Fighting Ships (y. 1985-1986)*

Ranger
Λόσινι

Το **Λόσινι**, (κροατικά: *Lošinj*, προφορά ΔΦΑ: [lɔ̌ʃiːɲ], λατινικά: Apsorrus) είναι η **Άψωρος** των αρχαίων και είναι νησί της Κροατίας στην Αδριατική Θάλασσα. Έχει έκταση 74,4  τ.χλμ. και 7.771 κατοίκους σύμφωνα με την απογραφή του 2001. Πρωτεύουσα του νησιού είναι το Μάλι Λόσινι. Με περίπου 2600 ώρες ηλιοφάνειας το χρόνο, το νησί Λόσινι έχει γίνει δημοφιλής προορισμός για Σλοβένους , Γερμανούς και Ιταλούς τουρίστες τους καλοκαιρινούς μήνες. Η μέση υγρασία του αέρα είναι 70% και η μέση θερμοκρασία το καλοκαίρι 24οC και 7οC το χειμώνα.

## Παραπομπές


Λόσινι
Γκραντοτέλ Πουπ

thumb|300px|Το «Γκραντοτέλ Πουπ» στο Κάρλοβι Βάρι.
Το **Γκραντοτέλ Πουπ** (*Grandhotel Pupp*) είναι ένα ξενοδοχείο που βρίσκεται στη λουτρόπολη Κάρλοβι Βάρι της Τσεχίας. Είναι ένα από τα αρχαιότερα και ιστορικότερα ξενοδοχεία της Ευρώπης, η κατασκευή του οποίου ανάγεται στις αρχές του δέκατου όγδοου αιώνα. 

Το πρώτο ξενοδοχείο, εκεί που ορθώνεται σήμερα το ογκώδες ξενοδοχειακό συγκρότημα του Γκραντοτέλ Πουπ, χτίστηκε το 1701 με το όνομα «Σάξονι Χωλ» (Saxony Hall). Το 1760, ο Γιαν Γίρι Ποπ (τσεχ. Jan Jiri Pop, γερμ.Johann Georg Pupp), ένας ζαχαροπλάστης από την πόλη Βέλτρουτσι, 20 χιλιόμετρα βόρεια της Πράγας, εγκαταστάθηκε στο τότε Κάρλσμπαντ και βρήκε εργασία σε ένα τοπικό ζαχαροπλάστη με το όνομα Μίτερμπαχ (Mitterbach), την κόρη του οποίου νυμφεύθηκε το 1775.

Εκείνη την εποχή ο Ποπ άρχισε να χρησιμοποιεί τη γερμανική εκδοχή του ονόματός του, Γιόχαν Γκέοργκ Πουπ. Το 1890, η οικογένεια Πουπ απέκτησε την κυριότητα του προϋπάρχοντος ξενοδοχείου «Σάξονι Χωλ». Μεταξύ των ετών 1896 και 1907, οι Βιεννέζοι αρχιτέκτονες Φέλνερ (*Fellner*) και Χέλμερ (*Helmer*) επανασχεδίασαν τα υπάρχοντα κτήρια στο νεο-μπαρόκ «Γκραντοτέλ Πουπ» ξενοδοχείο, που υπάρχει σήμερα.

Μετά το πέρας του Β' Παγκοσμίου Πολέμου, η κυβέρνηση της κομμουνιστικής Τσεχοσλοβακίας κρατικοποίησε το ξενοδοχείο, το οποίο μετονόμασε σε Γκραντοτέλ Μόσκβα (Grandhotel Moskva). Το 1889, το ξενοδοχείο επανέκτησε το αρχικό όνομά του, ως Γκραντοτέλ Πουπ, και η κυριότητά του περιήλθε σε ιδιώτες.

Το διάσημο «Καφέ Πουπ» του ξενοδοχείου είναι ο χώρος που ο Γερμανός συνθέτης Μπετόβεν διέμεινε το 1812, όταν το κτίσμα αυτό χρησιμοποιούνταν ακόμη ως χώρος ιαματικών λουτρών. Τακτικοί επισκέπτες των ιαματικών πηγών της λουτρόπολης και θαμώνες του Γκραντοτέλ Πουπ υπήρξαν οι συνθέτες Μπετόβεν, Σοπέν, Μπραμς και Σμέτανα, οι ποιητές Γκαίτε, Σίλερ και Πούσκιν, καθώς και ο τσάρος Πέτρος ο Μέγας.

Στο Γκραντοτέλ Που» πραγματοποιείται κάθε χρόνο το Διεθνές Φεστιβάλ Κινηματογράφου Κάρλοβι Βάρι. Το 2006 χρησιμοποιήθηκε για τα γυρίσματα της ταινίας Καζινό Ρουαγιάλ, με τον κινηματογραφικό ήρωα Τζέημς Μποντ. 

## Παραπομπές


## Πηγές
* Grandhotel Pupp, επίσημος ιστότοπος του ξενοδοχείου.
* Εγκυκλοπαίδεια Πάπυρος-Λαρούς-Μπριτάνικα, λήμμα «Κάρλοβυ Βάρυ», Εκδόσεις Πάπυρος, Αθήνα, 1996.

## Εξωτερικοί σύνδεσμοι
* 

Κατηγορία:Ξενοδοχεία στην Τσεχία
Πάσμαν

Το **Πάσμαν** (κροατικά: *Pašman*) είναι νησί της Κροατίας στην Αδριατική Θάλασσα. Έχει έκταση 60,1  τ.χλμ. και 2.711 κατοίκους σύμφωνα με την απογραφή του 2001. Πρωτεύουσα του νησιού είναι το Πάσμαν.

## Παραπομπές


Κατηγορία:Νησιά της Κροατίας
Μέρες αγάπης

Οι **Μέρες Αγάπης** (*Days Of Our Lives*) είναι σαπουνόπερα αμερικάνικης παραγωγής. Ξεκίνησε να προβάλλεται στις Ηνωμένες Πολιτείες στις 8 Νοεμβρίου 1965 και έχουν μεταδοθεί έκτοτε πάνω από 14.000  επεισόδια. Η ηθοποιός Φράνσις Ριντ, που υποδυόταν την Άλις Χόρτον για 45 χρόνια, από την αρχή της σειράς, απεβίωσε το 2010, ενώ η Σουζάν Ρότζερς που υποδύεται τη Μάγκι Χόρτον κατέχει το ρόλο από το 1973. Η σειρά δημιουργήθηκε από τον Τεντ Κορντέι, τη Μπέτι Κορντέι και την Ίρνα Φίλιπς. Πρώτος σεναριογράφος της σειράς υπήρξε ο Γουίλιαμ Μπελ, ο οποίος χρόνια αργότερα δημιούργησε τις σαπουνόπερες Ατίθασα νιάτα και Τόλμη και Γοητεία. Η σειρά αποτελεί επίσης τη δεύτερη μακροβιότερη αμερικανική σαπουνόπερα όλων των εποχών, ακολουθώντας σε νούμερο επεισοδίων το Γενικό Νοσοκομείο (*General Hospital*). 

Επεισόδια της σειράς προβλήθηκαν στην Ελλάδα από το κανάλι Mega Channel από το 1994 μέχρι και το 1996, έπειτα η σειρά μεταφέρθηκε στο Star Channel από το 1997 μέχρι και το 2000 και προβλήθηκε τελευταία φορά από τη ΝΕΤ από το 2005 μέχρι και το 2006.

## Υπόθεση
Η σειρά έχει ως αντικείμενο τους παράλληλους βίους τεσσάρων οικογενειών που κατοικούν στο Σάλεμ των Ηνωμένων Πολιτειών. Οι καλές οικογένειες των γαλαζοαίματων Χόρτον και των μικροαστών Μπρέιντι συγκρούονται και ζουν έρωτες και πάθη με τους γόνους των υποχθόνιων οικογενειών των Ελλήνων Κιριάκις και των μαφιόζων Ντιμέρα. Οι ανατροπές στη ζωή αυτών των ανθρώπων είναι συχνές και το δράμα αναπόφευχτο.

## Θεματολογία και Βραβεία
Η σειρά που έχει βραβευτεί με τριανταένα βραβεία ΕΜΜΥ μεταξύ των οποίων και με εκείνο για την καλύτερη σαπουνόπερα το 1978, αποτελούσε την δημοφιλέστερη αμερικάνικη σαπουνόπερα τη δεκαετία του 70 καθώς ήταν η πρώτη που τόλμησε να καυτηριάσει αμφιλεγόμενα θέματα όπως η τεχνητή γονιμοποίηση, ο αιμομεικτικό έρωτας και ο διαφυλετικός έρωτας. Ήταν επίσης η πρώτη σαπουνόπερα, της οποίας οι πρωταγωνιστές φιγουράρισαν στο εξώφυλλο του περιοδικού Time το 1974.

Σατιρικές αναφορές στη σειρά έγιναν από τους ήρωες της αμερικάνικης σειράς Τα Φιλαράκια (*Friends*), όταν ο Τζόι (ένας από τους έξι ήρωες της σειράς) έπιασε δουλειά ως ηθοποιός στην εν λόγω σαπουνόπερα.

## Παραπομπές


## Εξωτερικοί σύνδεσμοι
* Days Of Our Lives στο imdb

Κατηγορία:Αμερικανικές τηλεοπτικές σειρές
Κατηγορία:Τηλεοπτικές σειρές του NBC
Θεόδωρος Βουρλούμης

Ο **Θεόδωρος Βουρλούμης**  (1851 - 1919) ήταν Έλληνας σταφιδέμπορoς.

Γεννήθηκε στο Κούμανι Ηλείας και ήταν γιος του Αθανασίου Βουρλούμη και της Χρυσάφως Μπαμπαλή. Αδερφός του ήταν ο Παναγής Βουρλούμης. Εγκαταστάθηκε σε νεαρή ηλικία στην Πάτρα και ασχολήθηκε με το εμπόριο σταφίδας. Με τον Ιωάννη Παππά άνοιξε εμπορικό κατάστημα στο Λονδίνο ιδρύοντας με αυτόν τον τρόπο τον εμπορικό οίκο Βουρλούμη. Διετέλεσε πρόεδρος του Σωματείου των ξένων δημοσιογράφων Λονδίνου και υπήρξε σημαίνον πρόσωπο του Αγγλικού Σίτυ. Εισηγήθηκε την παρακράτηση στη σταφίδα και υπήρξε εκ των εμπνευστών της Προνομιούχου Εταιρείας της σταφίδος "Ενιαίας".

Διέμεινε για πάνω από σαράντα χρόνια στο Λονδίνο. Είχε συγγράψει διάφορα βιβλία περί της σταφίδος, αρθρογραφούσε τακτικά σε ελληνικές και ξένες εφημερίδες και είχε τιμηθεί με τον Χρυσό Σταυρό του Σωτήρος.

Απεβίωσε στις 13 Οκτωβρίου 1919 στο Λονδίνο και δεν είχε παιδιά.

## Πηγές


Κατηγορία:Έλληνες επιχειρηματίες
Κατηγορία:Χρυσός Σταυρός του Τάγματος του Σωτήρος
Ξενοδοχείο Εβρόπα

Το **Ξενοδοχείο «Εβρόπα»** (*Grand Hotel Evropa*) βρίσκεται στην ιστορική Πλατεία Βέντσεσλας (τσέχικα: Vaclavske namesti) της Πράγας και η πολυκύμαντη ενός και πλέον αιώνα ιστορία του αντανακλά την ίδια την ιστορία της τσεχικής πρωτεύουσας σ' όλη τη διάρκεια του εικοστού αιώνα.

Το κτίριο του σημερινού ξενοδοχείου χτίστηκε το 1889, ως ξενοδοχείο με το όνομα «Αρχιδούκας Στέφανος» (Hotel Erzherzog Stefan) και απετέλεσε το αριστούργημα του αρχιτέκτονα Φράντα Μπέλσκι (Franta Belsky).

Μεταξύ των ετών 1903 και 1905, το πρώτο αυτό ξενοδοχείο ανασχεδιάστηκε σε ρυθμό αρ-νουβό (art nouveau) από τους διάσημους αρχιτέκτονες της εποχής Μπέντριχ Μπεντελμάγιερ (Bedřich Bendelmayer), Άλοϊς Ντριάκ (Alois Dryak) και άλλους. Το ξενοδοχείο «Εβρόπα», όπως και το ξενοδοχείο «Τσεντράλ», που χτίστηκε το 1900, αντικατοπτρίζουν το αποκορύφωμα της αρ-νουβό τεχνοτροπίας στην Πράγα.

Το ξενοδοχείο «Εβρόπα» φημίζεται για την εντυπωσιακή πρόσοψή του, με τις επιχρυσωμένες γυμνές νύμφες, που φιλοτεχνήθηκαν από το γλύπτη Λάντισλαβ Σάλουν (Ladislav Soloun). Το εσωτερικό του στο ισόγειο με τα αυθεντικά μπαρ, τους μεγάλους καθρέπτες, τους ζωγραφικούς πίνακες και τα φωτιστικά διατηρεί τα χαρακτηριστικά της αρ νουβό διακόσμησης.

Το περίφημο καφέ του ξενοδοχείου ήταν τόπος συνάντησης και έντονης συζήτησης πολιτικών, διανοούμενων, συγγραφέων και καλλιτεχνών, όπως ο Φραντς Κάφκα, ο Γιάροσλαβ Χάσεκ, ο Μίλαν Κούντερα, ο Μίλος Φόρμαν κ. ά.

## Παραπομπές


## Πηγές
* Petr Wittlich: “Art – Nouveau in Prague – Forms of the Style”, Charles University in Prague, The Karolinum Press, Praha, 2009.
* Official website of the Hotel Evropa (www.evropahotel.cz)
* Hotel Evropa’s official brochure, Praha, Czech Republic.
* «Πράγα» (Οδηγοί του Κόσμου), Εκδόσεις ΚΑΘΗΜΕΡΙΝΗ/DORLING KINDERSLEY Ltd, Εκδόσεις ΚΑΘΗΜΕΡΙΝΗ (για την ελληνική γλώσσα), Αθήνα, 1998.

## Εξωτερικοί σύνδεσμοι
* 

Κατηγορία:Ξενοδοχεία στην Τσεχία
Κατηγορία:Κτίρια και κατασκευές στην Πράγα
Φακούντο Πάρρα

Ο **Φακούντο Μανουέλ Κάρλος Πάρρα** είναι Αργεντινός ποδοσφαιριστής που αγωνίζεται ως επιθετικός.Γεννήθηκε στις 15 Ιουνίου του 1985 στο Μπουένος Άιρες και έχει ύψος 182 εκ.

## Καριέρα
Ξεκίνησε το επαγγελματικό ποδόσφαιρο το 2004 από την Τσακαρίτα Τζούνιορς και την πρώτη κατηγορία της Αργεντινής σκοράροντας 2 φορές σε 20 αγώνες.Τις επόμενες δύο σεζόν σε 70 συμμετοχές στην Β' Κατηγορία της Αργεντινής είχε 20 τέρματα,γεγονός που προσέλκυσε το 2007,το ενδιαφέρον της τότε κυπελλούχου Ελλάδος Λάρισας,η οποία και τον απέκτησε για δύο χρόνια με τη μορφή δανεισμού.Κατά τα δύο χρόνια παραμονής του στην ομάδα του κάμπου, ο Πάρρα αγωνίστηκε σε 52 αγώνες πρωταθλήματος βρίσκοντας 10 φορές το δρόμο προς τις αντίπαλες εστίες.Τον Ιούλιο του 2009 το συμβόλαιο του παίκτη λύθηκε με υπαιτιότητα του ποδοσφαιριστή έπειτα από γνωμάτευση της Επιτροπής Επίλυσης Οικονομικών Υποθέσεων της ΕΠΟ.

Στην συνέχεια επέστρεψε στην Τσακαρίτα Τζούνιορς για να δοθεί το 2010 εκ νέου δανεικός,αυτή τη φορά στην Ιντεπεντιέντε όπου αγωνίζεται μέχρι σήμερα.Μάλιστα ήταν ο πρωταγωνιστής στον επαναληπτικό τελικό του Κόπα Σουδαμερικάνα κόντρα στην ΓΚΟΙΑΣ καθώς πέτυχε δύο τέρματα ενώ η ομάδα του κατέκτησε το τρόπαιο στη διαδικασία των πέναλτι.Την κατάκτηση του τροπαίου μαζί με τον Πάρρα, πανηγύρισαν άλλοι δύο πρώην παίκτες ελληνικής ομάδας,ο Λεάντρο Γκρατσιάν και ο Ρομπέρτο Μπατιόν (αγωνίστηκαν με τη φανέλα του Άρη).

## Εξωτερικοί σύνδεσμοι

* Προφίλ στο transfermarkt.de
* Στατιστικά ποδοσφαιριστή
* Πήρε τον Πάρρα η Λάρισα
* Τέλος ο Πάρρα
* Τρόπαιο με Πάρρα η Ιντεπεντιέντε

Κατηγορία:Αργεντινοί ποδοσφαιριστές
Κατηγορία:Ποδοσφαιριστές Α.Ε. Λάρισας
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Αταλάντα ΜΚ
Κατηγορία:Ποδοσφαιριστές Ιντεπεντιέντε
Κατηγορία:Ποδοσφαιριστές Τσακαρίτα Τζούνιορς
Κατηγορία:Ποδοσφαιριστές Εθνικής Αργεντινής Κ20
Κατηγορία:Ποδοσφαιριστές Αστέρα Τρίπολης
Κατηγορία:Ξένοι ποδοσφαιριστές στην Ελλάδα
Σαρακηνοί Πέλλας

Οι **Σαρακηνοί** είναι ορεινό χωριό της Κεντρικής Μακεδονίας στην Περιφερειακή Ενότητα Πέλλας

## Γεωγραφικά στοιχεία
Οι Σαρακηνοί παλαιότερα ονομάζονταν *Σαρακίνοβο* και ακόμα παλαιότερα *Σαρακίνα*. Βρίσκεται προς τα σύνορα της Ελλάδας με τη Βόρεια Μακεδονία, στις πλαγιές της οροσειράς Βόρα (το νότιο μέρος είναι το Καϊμακτσαλάν) σε απόσταση 26 χλμ. από το χιονοδρομικό κέντρο. Οι Σαρακηνοί χτισμένοι σε υψόμετρο 570 μέτρων, σύμφωνα με την απογραφή 2011 αριθμούν 351 κατοίκους που ασχολούνται κυρίως με τη γεωργία, παράγοντας κεράσια, μήλα, δαμάσκηνα, ροδάκινα κ.α. Δίπλα στο χωριό υπάρχει και ο οικισμός Κάτω Κορυφή με κατοίκους που ασχολούνται με κεράσια και κτηνοτροφία. Οι Σαρακηνοί γειτονεύουν με τα χωριά Όρμα, Μεγαπλάτανος και Πολυκάρπι. Από το χωριό προέρχεται και ο χορός Σαρακίνα

## Ιστορικά στοιχεία
Οι Σαρακηνιώτες *(ή Σαρακινιώτες)* συμμετείχαν ενεργά στην Ελληνική Επανάσταση του 1821 προσφέροντας πολλούς αγωνιστές στον αγώνα, με σημαντικότερο τον οπλαρχηγό Αγγελή Γάτσο. Η καταστολή όμως της επανάστασης στη Μακεδονία οδήγησε στην παρακμή του χωριού. Μερικές δεκαετίες αργότερα και ενώ η βουλγαρική αφύπνιση είχε ολοκληρωθεί, η βουλγαρική οργάνωση ΕΜΕΟ είχε εδραιωθεί στο χωριό και ο ελληνισμός του Σαρακίνοβου βρέθηκε σε δεινή θέση. Παρ' όλ' αυτά, κατά τη Μακεδονική Επανάσταση του 1896, οι κάτοικοι του Σαρακίνοβου, άρπαξαν την ευκαιρία να ξαναδηλώσουν την ελληνική τους συνείδηση και συμμετείχαν αθρόα στο σώμα των Μακεδόνων Ιωάννη Γεωργαντά και Βασίλειου Οικονόμου, *υπαρχηγών του [[Αθανάσιος Μπρούφας|Αθανάσιου Μπρούφα]],* που εξέγειρε ολόκληρη την περιοχή της Αλμωπίας και προκάλεσε πολλές απώλειες στα οθωμανικά στρατεύματα. Όταν, στις 25 και 26 Ιουλίου του 1896, το σώμα των Ι. Γεωργαντά και Β. Οικονόμου ηττήθηκε μετά από σφοδρή μάχη με οθωμανικό στράτευμα στο Βλάδοβο (Άγρα), οι οθωμανικές αρχές εισέβαλαν στους Σαρακηνούς, έκαψαν πολλές οικίες, βασάνισαν τους κατοίκους, βίασαν τις γυναίκες και κρέμασαν τον Έλληνα ιερέα και τον δάσκαλο του χωριού. Μετά την καταστολή και αυτής της επανάστασης, οι Βούλγαροι κομιτατζήδες κυριάρχησαν στους Σαρακηνούς, και μόνο μετά την κορύφωση του Μακεδονικού Αγώνα, οι Έλληνες Σαρακηνιώτες μπόρεσαν να οργανωθούν εκ νέου και να αγωνιστούν για την ελληνική υπόθεση, όπως ο οπλαρχηγός Αλέξανδρος Γιοβάνος. Μετά την απελευθέρωση το 1912 και τη Συνθήκη του Νεϊγύ το 1919, που προέβλεπε οικειοθελή ανταλλαγή πληθυσμών μεταξύ Ελλάδας και Βουλγαρίας, 65 εξαρχικές οικογένειες προσέφυγαν στη Βουλγαρία.

## Γνωστοί Σαρακηνιώτες
* Αγγελής Γάτσος, οπλαρχηγός της Ελληνικής Επανάστασης του 1821
* Πέτρος Γάτσος, αγωνιστής της Ελληνικής Επανάστασης του 1821
* Δημήτριος Γάτσος, αγωνιστής της Ελληνικής Επανάστασης του 1821, αντιστράτηγος του Ελληνικού Στρατού
* Δημήτριος Νίκου, αγωνιστής της Ελληνικής Επανάστασης του 1821, συμπολεμιστής και συγγενής του Αγγελή Γάτσου.
* Αλέξανδρος Γιοβάνος, Μακεδονομάχος οπλαρχηγός

## Παραπομπές


Κατηγορία:Χωριά της περιφερειακής ενότητας Πέλλας
Κατηγορία:Δήμος Αλμωπίας
792 Μετκαλφία

Η **Μετκαλφία (Metcalfia)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,114. Ανακαλύφθηκε το 1907 από τον Αμερικανό αστρονόμο Τζόελ Χάστινγκς Μέτκαλφ, που παρατηρούσε από το Τάουντον της Μασαχουσέτης, και πήρε το όνομά της από το επώνυμο του ανακαλύψαντος.

## Φυσικά χαρακτηριστικά
Η μέση διάμετρος της Μετκαλφίας εκτιμάται σε 60 χιλιόμετρα. Τα υπόλοιπα φυσικά χαρακτηριστικά της είναι άγνωστα.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Μετκαλφια
793 Αριζόνα

Η **Αριζόνα (Arizona)** είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,934. Ανακαλύφθηκε το 1907 από τον Αμερικανό αστρονόμο Πέρσιβαλ Λόουελ, που παρατηρούσε από το Φλάγκσταφ της Αριζόνα, και πήρε το όνομά της από την τελευταία.

## Φυσικά χαρακτηριστικά
Η μέση διάμετρος της Αριζόνα εκτιμάται σε 28,95 χιλιόμετρα. Ο φασματικός τύπος της είναι **S** (λιθώδης), ενώ το άλβεδό της είναι 0,1659. Είναι άγνωστο αν και με ποια περίοδο περιστρέφεται η Αριζόνα γύρω από τον εαυτό της.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αριζονα
Κατηγορία:Αριζόνα
Συντελεστές παραγωγής

Στα οικονομικά, **συντελεστές παραγωγής** είναι οι εισροές στην παραγωγική διαδικασία. Αποτελούν τη βάση της παραγωγικής διαδικασίας και περιλαμβάνουν υλικά και άλλα αγαθά που χρησιμοποιούνται σε αυτή για την παραγωγή προϊόντων και υπηρεσιών (εκροές).  
Υπάρχουν **τέσσερις** βασικοί συντελεστές παραγωγής:
* Φυσικοί Πόροι: Οι πόροι που χρησιμοποιούνται κατά την παραγωγική διαδικασία, όπως το πετρέλαιο, το ξύλο, το γλυκό νερό κ.α.
* Εργασία: Περιλαμβάνει το σύνολο των σωματικών και πνευματικών δυνατοτήτων του ατόμου, τις οποίες ενσυνείδητα παρέχει, για την παραγωγή αγαθών και υπηρεσιών.
* Κεφάλαιο: Ο όρος αυτός απευθύνεται στα μέσα και τις υπηρεσίες που μπορούν να χρησιμοποιηθούν για να παραχθεί το προϊόν. 
* Επιχειρηματικότητα.Η επιχειρηματικότητα είναι η δημιουργία ή η εξαγωγή οικονομικής αξίας. Η επιχειρηματικότητα θεωρείται ως αλλαγή, η οποία γενικά συνεπάγει κίνδυνο πέρα ​​από αυτόν που συνήθως συναντάται κατά την έναρξη μιας επιχείρησης.

## Πηγές
*Χρήστος Βασ. Ναούμ, *Εισαγωγή στην χρηματοοικονομική λογιστική*, Β΄ έκδοση, Αθήνα, 1994
*Ρηγώ Φασουράκη, Αλίκη Τσακατούρα, Βασίλειος Δημητρόπουλος, Σεραφείμ Τριβέλλας, *Τεχνολογία Β' Γυμνασίου,* 2021

Κατηγορία:Οικονομικά της παραγωγής
Κατηγορία:Μικροοικονομική
Κατηγορία:Εργασία
Κατηγορία:Κεφάλαιο
Παγκόσμιο Κύπελλο Ποδοσφαίρου Ενόπλων 1953

Το **8ο [[Παγκόσμιο Κύπελλο Ποδοσφαίρου Ενόπλων]] (ΣΙΣΜ)** (τελική φάση) διεξήχθη στην Τουρκία, στις πόλεις Άγκυρα και Κωνσταντινούπολη από 13 ως 23 Μαρτίου 1953. Νικήτρια αναδείχθηκε η Εθνική Ενόπλων του Βελγίου. Η Ελλάδα κατέλαβε την τρίτη θέση.

## Χώρες που μετείχαν

Στην τελική φάση μετείχαν επτά χώρες:

*Αίγυπτος 
*Βέλγιο
*Γαλλία
*Ελλάδα
*Ιταλία
*Ολλανδία
*Τουρκία

## Σύστημα διεξαγωγής

Από την πρώτη φάση εξαιρέθηκε η διοργανώτρια Τουρκία, η οποία προκρίθηκε χωρίς αγώνα στον τελικό γύρο. Οι υπόλοιπες έξι ομάδες χωρίστηκαν σε δύο ομίλους των τριών ομάδων. Οι πρώτες των δύο ομίλων και η Τουρκία, συγκρότησαν τον όμιλο του τελικού γύρου. Η τελική κατάταξη και ο τροπαιούχος προέκυψε από τη βαθμολογία. Σε περίπτωση ισοβαθμίας δυο ομάδων στην πρώτη θέση του ομίλου προβλεπόταν η ανάδειξη του νικητή μετά από εκτέλεση πέντε πέναλτι.

## Φάση ομίλων

### Α΄ Όμιλος
* Αγώνες
**Βέλγιο - Ολλανδία: 1-1
**Ιταλία - Ολλανδία: 5-3
**Βέλγιο - Ιταλία: 2-0 

*Βαθμολογία

# **Βέλγιο **: 3β. 3-1 
# Ιταλία: 2β. 5-5
# Ολλανδία: 1β. 4-6

### Β΄ Όμιλος
* Αγώνες
**Γαλλία - Αίγυπτος: 5-2
**Ελλάδα - Γαλλία: 1-0 (Νεμπίδης 51΄) 
**Ελλάδα - Αίγυπτος: 2-0 (Ασημακόπουλος 15΄, Πετρόπουλος 43΄)

*Βαθμολογία

# **Ελλάδα**: 4β. 3-0
# Γαλλία : 2β. 5-3
# Αίγυπτος: 0β. 2-7

## Τελική φάση

* Αγώνες
**Βέλγιο - Τουρκία: 3-2
**Τουρκία - Ελλάδα: 1-0
**Βέλγιο - Ελλάδα: 1-0

### Τελική κατάταξη

## Η ελληνική ομάδα

****

**Προπονητής**: Κώστας Νεγρεπόντης.

**Ποδοσφαιριστές**: Κώστας Καραπατής (τερμ., 4 αγώνες), Χαράλαμπος Ταουξής (τερμ., 2), Θεόδωρος Αλούπης (4), Κουρτζίδης (3), Νεμπίδης (4), Σούλης Κίνλεϊ (4), Πούλης (4), Εμμανουηλίδης (3), Καζάκος (3), Ασημακόπουλος (3), Θ. Σαραβάκος (4), Πανάκης (4), Λ. Πετρόπουλος (4), Χατζηνικολάου (3), Μυλωνάκης (1), Πολύζος (1).

## Πηγές

*εφ. Αθλητική Ηχώ, 11/3/1953 ως 
*εφ. Αθλητική Ηχώ, 24/3/1953

Κατηγορία:Παγκόσμιο Κύπελλο Ποδοσφαίρου Ενόπλων
Κατηγορία:Ποδόσφαιρο το 1953
Αριστείο του Αγώνα

thumb|right|250px|Αριστείο του Αγώνα απονεμημένο από τον Βασιλιά Όθωνα και το ρολόι του Ανδρέα Μιαούλη. Εθνικό Ιστορικό Μουσείο, Αθήνα
Το **Αριστείο του Αγώνα** ήταν τιμητικό μετάλλιο οποίο απένειμε το νεοσύστατο ελληνικό κράτος σε όλους όσοι είχαν πάρει μέρος στην Ελληνική Επανάσταση του 1821. 

Ιδρύθηκε διά Βασιλικού Διατάγματος την 20η Μαΐου 1834. 

Διαιρέθηκε σε τρεις τάξεις:

# αργυρό, απονεμήθηκε σε αξιωματικούς
# χάλκινο, σε υπαξιωματικούς
# σιδερένιο, σε στρατιώτες, τακτικούς και έκτακτους, καθώς και σε όποιον άλλο πήρε μέρος στον αγώνα υπέρ της ελευθερίας.
Φοριόταν στο αριστερό μέρος του στήθους και στηρίζονταν σε κυανή ταινία. Συνοδευόταν επίσης από έγγραφο δίπλωμα, το οποίο υπέγραφε ο βασιλιάς στους αξιωματικούς, και ο γραμματέας του Υπουργού της Επικρατείας στους άλλους. 

Αυτοί που τιμήθηκαν είχαν ως αμοιβή το δικαίωμα:

* να έχουν τα πρωτεία στις εκλογές
* να οπλοφορούν χωρίς άδεια
* να παίρνουν τιμητική θέση μαζί με τις Αρχές σε όλες τις εορτές
* να είναι ελεύθεροι κάθε σωματικής εργασίας στις γενικές υπηρεσίες του κράτους.

## Παραπομπές


## Πηγές
* 

Κατηγορία:Ελληνικά τάγματα και μετάλλια
Κατηγορία:Ελληνική Επανάσταση του 1821
Ιωάννης Στάικος

Ο **Ιωάννης Στάικος** ήταν Έλληνας στρατιωτικός και πολιτικός του 19ου αιώνα. Με το σώμα ενόπλων που είχε συγκροτήσει απελευθέρωσε το Βλοχό. Έδρασε στις περιοχές του Αγρινίου και του Μεσολογγίου. Ήταν γερουσιαστής στη Γερουσία του 1844 και διετέλεσε Υπουργός των Στρατιωτικών το 1849 στην Κυβέρνηση Αντωνίου Κριεζή. Έφτασε στον βαθμό του Υποστράτηγου. Πέθανε στο Αγρίνιο το 1861.

## Πηγές
* Μεγάλη Στρατιωτική και Ναυτική Εγκυκλοπαίδεια Σ-Ω, σελ. 134
* Το Λεύκωμα Του '21, Εκδόσεις ελεύθερος τύπος, σελ. 206

Κατηγορία:Έλληνες αξιωματικοί του Στρατού Ξηράς
Κατηγορία:Έλληνες υπουργοί Στρατιωτικών
Κατηγορία:Έλληνες γερουσιαστές
TTL φωτομέτρηση

Στην φωτογραφία **TTL** φωτομέτρηση (ο όρος TTL είναι από τα Αγγλικά:Through-the-lens και μεταφράζεται ως "δια μέσω του φακού") είναι ο όρος που χρησιμοποιείται για να περιγράψει την δυνατότητα των φωτογραφικών μηχανών να μετρήσουν την ένταση του φωτός που εισέρχεται στην μηχανή δια μέσω του φωτογραφικού φακού (και όχι χρησιμοποιώντας κάποιο εξωτερικό φωτόμετρο).

Η πληροφορία της έντασης φωτός χρησιμοποιείται από την μηχανή και τον φωτογράφο για επιλεγούν οι κατάλληλες τιμές διαφράγματος και ταχύτητας κλείστρου κατά την λήψη της φωτογραφίας. Με αυτόν τον τρόπο ελέγχεται η σωστή έκθεση του ειδώλου στην επιφάνεια του φιλμ ή στον ψηφιακό αισθητήρα. 

Η φωτομέτρηση TTL μπορεί να χρησιμοποιηθεί για τον έλεγχο του φωτός όταν χρησιμοποιείται η ενσωματωμένη τεχνητή πηγή φωτισμού "φλας" στην μηχανή (το φλας λέγεται TTL-φλας) . 

## Παραπομπές


Κατηγορία:Φωτογραφία
Μάριο Κουόμο

Ο **Μάριο Κουόμο** (*Mario Matthew Cuomo*, 15 Ιουνίου 1932 – 1 Ιανουαρίου 2015) ήταν Αμερικανός πολιτικός και μέλος του Δημοκρατικού Κόμματος.

Γεννήθηκε στη Νέα Υόρκη και είχε ιταλική καταγωγή. Σπούδασε νομικά και ιδιώτευσε ως δικηγόρος. Εντάχθηκε στο Δημοκρατικό Κόμμα και το 1977 έθεσε υποψηφιότητα για τον δημαρχιακό θώκο της Νέας Υόρκης, χωρίς όμως επιτυχία. Την περίοδο 1979 - 1982 διετέλεσε αναπληρωτής κυβερνήτης της Νέας Υόρκης και το 1982 έθεσε υποψηφιότητα για κυβερνήτης, θέση στην οποία και εκλέχθηκε. Επανεκλέχθηκε το 1986 και 1990, απέτυχε όμως να εκλεγεί το 1994. Αν και φημολογήθηκε αρκετές φορές ότι θα διεκδικήσει την προεδρία των ΗΠΑ, ποτέ δεν το έπραξε.

Με τη σύζυγό του Ματίλντα Ράφα είχαν αποκτήσει 5 παιδιά, μεταξύ των οποίων και τον κυβερνήτη Άντριου Κουόμο.

Ο Μάριο Κουόμο πέθανε την 1 Ιανουαρίου 2015 στο σπίτι του στο Μανχάταν από ανακοπή καρδιάς.

## Πηγές


Κατηγορία:Κυβερνήτες της Νέας Υόρκης